Danabaai-brande: Verdagte in hof | Maroela Media
Die man tydens sy inhegtenisneming by die stukkie veld wat glo aan die brand gesteek is. Regs is ná sy hofverskyning. Foto: Via Mossel Bay Advertiser
'n Man wat op Oujaarsdag in hegtenis geneem is vir brandstigting te midde van verwoestende veldbrande wat die Danabaai-omgewing in die Wes-Kaap oor die feestyd geteister het, verskyn Woensdag weer in die Mosselbaai-landdroshof.
Maroela Media het vroeër berig die man is op 31 Desember aanvanklik vir brandstigting in hegtenis geneem. Lede van die plaaslike buurtwag het die man in die omgewing opgemerk naby 'n stukkie veld wat glad nie deur die brande geraak was nie en by nadere ondersoek gesien daar was glo 'n poging om 'n brand daar te stig. Die man is deur 'n munisipale verkeersbeampte in hegtenis geneem en vuurhoutjies is glo in sy besit gevind. Die man is by die KwaNonqaba-polisie aangekla en by die Da Gamaskop-polisiestasie aangehou.
Mossel Bay Advertiser berig die 38-jarige man van Aslapark het sy eerste verskyning op 3 Januarie in die Mosselbaai-landdroshof gemaak.
Daar was glo nie genoeg bewyse om die beskuldigde vir brandstigting aan te kla nie, maar hy is deur die staatsaanklaer, Zandi Hobongwana, ingevolge 'n munisipale verordening aangekla. Landdros Clifton Maseti het die man op vrye borgtog vrygelaat en die saak tot 11 Januarie uitgestel sodat regshulp gefinaliseer kan word. Die man sal na verwagting ook gestuur word om sy toerekeningsvatbaarheid vas te stel.
Mosselbaai Nuus berig verder die Dinsdagmiddag, pas nadat die beskuldigde in die hof verskyn het, het die publiek 'n man, geklee in ooreenstemmende klere as wat die beskuldigde tydens die arrestasie gedra het, op 'n straathoek in Louis Fourieweg opgemerk waar hy vriendelik vir verbygaande verkeer gewaai het.
Danabaai veldbrande Wes-Kaap
Ja, mens wonder hoeveel van hierdie brande word aspris gestig.
In my oe is 'n brandstigter baie erger as 'n renoster horing stroper want die brand kan mense lewens neem en wonings en ander duur eiendom vernietig.Dit kos ook geweldig baie om 'n bos/veldbrand onder beheer te bring.Om te bewys dat iemand brand gestig het is egter baie moeilik.
ek weet darem wragtig nie of besit van vuurhoudjies bewys hy het brand gestig nie. het hy ongedwonge skuld erken?